**Lõhnav kannike** (*Viola odorata*) on kannikeseliste sugukonda kannikese perekonda kuuluv mitmeaastane igihaljas rohttaimeliik.

Kirjeldus
---------

Taime kõrgus on 10–15 cm. Lehed peaaegu ümmargused või neerjad, südaja alusega, lühikarvased. Abilehed munajad, vahel serval lühidalt narmastunud. Tugeva meeldiva lõhnaga umbes 2 cm läbimõõduga õied võivad olla nii lillakas-sinised kui valged. Õitseb aprillis-mais 25 päeva, võib sügisel ka kordusõitseda. Viljaks kerajas, lühikarvane kupar.

Levila ja kasvukoht
-------------------

Liigi looduslik levila on Vahemere maad, Aasia ja Põhja-Aafrika, kuid taim on naturaliseerunud mitmel pool Euroopas ning ta on introdutseeritud ka Põhja-Ameerikasse ja Austraaliasse. Eelistab poolvarjulisi huumusrikka mullaga kasvukohti. Pikaajalise inimkaaslejana suudab ta kasvama jääda kunagise lillepeenra kohale ka siis, kui inimhooned on maha jäetud või igaveseks kadunud. Looduslikes kooslustes levib harva. Teda leidub lisaks ilupeenardele veel iselevinuna parkides, kirikute ja hoonete ümbruses, müüride ja kiviaedade kõrval.

Kasutamine
----------

Juba Vana-Kreekas kasutati lõhnavat kannikest ilutaimena, veini maitsestamiseks, toitude kaunistamiseks ja lõikelillena. 

### Kulinaarias

Kannikese söödavate õitega võib kaunistada lehtsalateid ja magustoite. Prantsusmaal kaunistatakse suhkrustatud kannikeseõitega kondiitrimaiustusi.

### Ilutaimena

Lõhnavat kannikest kasvatatakse dekoratiivtaimena peenras, iluaias ja lõikelilleks, teda võib istutada põõsaste, puude varju või veekogu äärde. Sobib kasvama ka põõsaste alla ja ümbrusse. Kaunis püsik moodustab kiiresti tumerohelistest lehtedest ja nende kohal kõrguvatest lõhnavatest õitest padjandi.

Eriti populaarne oli see taim 19. sajandil, mil seda kasvatati peamiselt lõikelilleks. Ükski endast lugupidav seltskonnadaam ei väljunud kodust ilma kannikesekimbuta. On teada, et 1874. aastal nopiti Lõuna-Prantsusmaal kuus tonni kannikeseõisi. 

Euroopa maamõisates oli kombeks kasvatada kannikesi suurtes anumates, mis toodi talveks sisse, et taimi talvel ajatada. Ainuüksi Windsori lossi aias kasvatati kuningliku perekonna ja õukonna tarbeks seda liiki 3000 taime jagu.

### Ravimtaimena

Ravimiks kasutatakse õitsemise ajal korjatud maapealset ürti. Peamiseks toimeaineks on rutiin, mida õitsemisaegsetes lehtedes on kuni 0,13%, lisaks mitmesugused värvust andvad flavonoidid ja karotinoidid, eeterlikud õlid, saponiinid ja C-vitamiin.

Aaskannikese ürti kasutatakse kroonilise psoriaasi, paisete ja vinnide, ka raskesti paranevate nahahaavade ravimisel. Kannikeseteest mähised ja vannid vähendavad nahahaigustest põhjustatud sügelust. Õietee mähist on kasutatud vesise ekseemi korral.

### Lõhnatoodete valmistamiseks

Kannikese kuivatatud õisi kasutatakse lõhnasegude koostises ning värskeid mitmete parfüümide valmistamiseks. Põhja-Prantsusmaal Hyères kasvatatakse aga lõhnava kannikese varieteete parma kannikest ja viktooria kannikest mitte õite, vaid lehtede pärast. Nendest pressitakse õli, mille lõhn erineb täiesti õite lõhnast. Seda õli kasutati näiteks Roger & Gallet 1892. aastal loodud kuulsas parfüümis Vera Violetta.

Kannike kultuuris
-----------------

### Antiikmütoloogia

"Kannikesed, need lõhnavad kannikesed", John William Godward (1906)
Lõhnavat kannikest on kultuurtaimena kasvatatud juba Vana-Kreekas. Legendi kohaselt armus Zeus kaunisse neidu nimega Io. Varjamaks teda oma armukadeda naise Hera eest, muutis ta Io lehmaks. Maapinnast võrsusid Io toiduks taimed, mis said temalt ka oma nime (kannike on vanakreeka keeles *ἴον)*.

Kannike on ka jumalanna Aphrodite ja tema poja, aedade jumala Priapose sümboltaim. Kreeklased austasid kannikesi väga, kuna need olid ka Athena lilled. Kannike oli ka Ateena linna sümbol ning kannikesõitega kaunistati sageli jumalate kujusid.

### LGBT kultuur

20. sajandi alguse viktoriaanlikud daamid hakkasid kannikest seostama Sappho ja lesbilise armastusega. Seda võimendas 1927. aastal Broadwayl lavastunud näitemäng Édouard Bourdet "La Prisonnière" (*'Vangistatu'*; inglise keeles *"The Captive"*), kus üks armastavatest naistest saadab teisele sümboolse kimbu kannikesi. Näitemängu järelkajana hakati kannikest pidama "lesbide lilleks", toetajad kandsid oma revääridel kannikesekimpe ja USA lillemüüjad täheldasid kannikeste müügi märgatavat kasvu.

Aedkannikest peeti samal ajal geide lilleks. Sõna *pansy* (inglise keeles 'aedkannike') kasutati 20. alguses tähenduses 'toretsev geimees'.

### Esimeses maailmasõjas

Kannikesi kasutati Esimese maailmasõja aegses heategevuskampaanias. Niinimetatud Kannikesepäevade (inglise keeles *Violet Day*) käigus kogusid Austraalia ja Uus-Meremaa naised sõjaohvrite heaks raha, müües kannikesekimpe ja kannikesi kujutavaid meeneid. Esimene *Violet Day* toimus Adelaide'is 2. juulil 1915.

Viited
------

1. ↑  Taimede välimääraja, Valgus, Tallinn, 1975
2. ↑  Lõhnav kannike *Viola odorata*
3. ↑  "Lõhnav kannike". Originaali arhiivikoopia seisuga 22. august 2013. Vaadatud 9. detsembril 2011.
4. 1 2 3  McVicar. Jekka, Suuri yrttikirja, WSO, 2004
5. 1 2  History in your garden: Sweet violet (Viola odorata)
6. ↑  Kuidas kasutada kannikest ravimina?[*alaline kõdulink*]
7. ↑  Violet
8. ↑  "IO - Argive Princess & Nymph of Greek Mythology". *www.theoi.com*. Vaadatud 6. veebruaril 2024.
9. ↑  "Violets/2 – Other myths: Zeus and Io (first part)". *words and music and stories* (inglise). 20. mai 2022. Vaadatud 6. veebruaril 2024.
10. ↑  "ἴον". *logeion.uchicago.edu*. Vaadatud 6. veebruaril 2024.
11. ↑  Maitsetaimede leksikon, Maalehe raamat, 2004
12. ↑  "Queer Botany: The Sapphic Violet". *botanicgardens.uw.edu*. Vaadatud 20. jaanuaril 2024.
13. ↑  Halley, Catherine (29. jaanuar 2020). "Four Flowering Plants That Have Been Decidedly Queered". *JSTOR Daily* (Ameerika inglise). Vaadatud 20. jaanuaril 2024.
14. ↑  "Violet Day — World War 1 South Australia". *web.archive.org*. 9. november 2013. Vaadatud 6. veebruaril 2024.
15. ↑  "Badge - 'Remembrance', Violet Day, World War I, 1917". *Museums Victoria Collections*. Vaadatud 6. veebruaril 2024.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Lõhnav kannike** |

* Lõhnav kannike andmebaasis eElurikkus Muuda Vikiandmetes
* Lõhnav kannike Eesti Aiaklubi